TARNAUTOJŲ TEISMO (antroji kolegija) SPRENDIMAS

2011 m. rugsėjo 29 d.

Byla F-70/05

Harald Mische

prieš

Europos Komisiją

„Viešoji tarnyba – Paskyrimas – Konkurso, kuris buvo paskelbtas iki naujųjų Pareigūnų tarnybos nuostatų įsigaliojimo, tačiau baigėsi jiems įsigaliojus, laimėtojas – Priskyrimas prie lygio taikant naujas mažiau palankias taisykles“

Dalykas: Pagal EB 236 ir AE 152 straipsnius pareikštas ieškinys, kuriuo H. Mische prašo, pirma, panaikinti 2004 m. lapkričio 11 d. Komisijos sprendimą, kuriuo jis priskirtas prie A*6 lygio 2 pakopos, antra, atkurti visas jo teises, atsirandančias dėl priskyrimo prie tinkamo lygio, ir, trečia, atlyginti nuostolius.

Sprendimas: Atmesti ieškinį. Kiekviena šalis padengia savo bylinėjimosi išlaidas. Taryba, į bylą įstojusi šalis, padengia savo bylinėjimosi išlaidas.

Santrauka

1. Pareigūnai – Įdarbinimas – Paskyrimas į lygį – Reglamentu Nr. 723/2004 įvesta nauja karjeros sistema – Pereinamojo laikotarpio nuostatos, reglamentuojančios priskyrimą prie lygio

(Pareigūnų tarnybos nuostatų 5 straipsnio 5 dalis, XIII priedo 12 straipsnio 3 dalis; Tarybos reglamentas Nr. 723/2004)

2. Pareigūnai – Pareigūno statusas – Įgijimo sąlygos

(Pareigūnų tarnybos nuostatų 3 straipsnis)

3. Pareigūnai – Įdarbinimas – Paskyrimas į lygį – Reglamentu Nr. 723/2004 įvesta nauja karjeros sistema – Pereinamojo laikotarpio nuostatos, reglamentuojančios priskyrimą prie lygio

(Pareigūnų tarnybos nuostatų XIII priedo 2 straipsnio 1 dalis ir 12 straipsnio 3 dalis; Kitų tarnautojų įdarbinimo sąlygų 1 straipsnio 1 dalis; Tarybos reglamentas Nr. 723/2004)

4. Pareigūnai – Įdarbinimas – Paskyrimas į lygį – Reglamentu Nr. 723/2004 įvesta nauja karjeros sistema – Pereinamojo laikotarpio nuostatos, reglamentuojančios priskyrimą prie lygio

(Pareigūnų tarnybos nuostatų XIII priedo 12 straipsnio 3 dalis; Tarybos reglamentas Nr. 723/2004)

5. Pareigūnai – Įdarbinimas – Paskyrimas į lygį – Reglamentu Nr. 723/2004 įvesta nauja karjeros sistema – Pereinamojo laikotarpio nuostatos, reglamentuojančios priskyrimą prie lygio

(Pareigūnų tarnybos nuostatų XIII priedo 1 straipsnio 2 dalis ir 12 straipsnio 3 dalis; Tarybos reglamentas Nr. 723/2004)

6. Pareigūnai – Įdarbinimas – Paskyrimas į lygį – Reglamentu Nr. 723/2004 įvesta nauja karjeros sistema – Pereinamojo laikotarpio nuostatos, reglamentuojančios priskyrimą prie lygio

(Pareigūnų tarnybos nuostatų XIII priedo 5 straipsnio 4 dalis; Tarybos reglamentas Nr. 723/2004)

7. Pareigūnai – Įdarbinimas – Paskyrimas į lygį – Reglamentu Nr. 723/2004 įvesta nauja karjeros sistema – Pereinamojo laikotarpio nuostatos, reglamentuojančios priskyrimą prie lygio

(Pareigūnų tarnybos nuostatų XIII priedo 12 straipsnio 3 dalis; Tarybos reglamentas Nr. 723/2004)

1. Netrukdydamas bet kokiai teisėkūros raidai, lygybės principas negali apriboti teisės aktų leidėjo laisvės bet kuriuo metu padaryti Pareigūnų tarnybos nuostatų normų pakeitimų, kurie, šio leidėjo manymu, atitinka tarnybos interesus, net jei šios naujos nuostatos gali pasirodyti mažiau palankios pareigūnams nei ankstesnės.

Todėl negalima pagrįstai teigti, kad Pareigūnų tarnybos nuostatų XIII priedo 12 straipsnio 3 dalyje teisės aktų leidėjas turėjo atsižvelgti į pranešimo apie konkursą skelbimą tam, kad nustatytų priskyrimo prie lygio taisykles, taikytinas skiriant į tarnybą konkursų, paskelbtų prieš 2004 m. gegužės 1 d., t. y. iki Reglamento Nr. 723/2004, iš dalies keičiančio Pareigūnų tarnybos nuostatus ir Kitų tarnautojų įdarbinimo sąlygas, įsigaliojimo datos, laimėtojus, į rezervo sąrašą įrašytus ir įdarbintus po šios dienos, remdamasis tuo, kad dėl paties šio paskelbimo kandidatai įgijo teisių į karjerą.

Pareigūnų tarnybos nuostatų XIII priedo 12 straipsnio 3 dalis tiek, kiek joje nustatyti nauji priskyrimo prie lygio kriterijai įdarbinant konkursų, paskelbtų prieš 2004 m. gegužės 1 d., laimėtojus, įrašytus į tinkamų kandidatų sąrašą prieš 2006 m. gegužės 1 d. ir įdarbintus laikotarpiu tarp šių dviejų datų, atitinka principą, pagal kurį pakeitus bendrai taikomas nuostatas, konkrečiai kalbant, Pareigūnų tarnybos nuostatus, nauja taisyklė nedelsiant taikoma teisinių situacijų, kurios susiklostė, nors ir ne iki galo, galiojant ankstesnėms taisyklėms, būsimoms pasekmėms. Tačiau teisė laikoma įgyta tik kai jos atsiradimą nulėmusi teisinė aplinkybė atsirado prieš pakeičiant teisės aktus. Kalbant apie konkurso laimėtojo priskyrimą prie lygio, reikia priminti, kad šis priskyrimas negali būti laikomas įgytu tol, kol dėl suinteresuotojo asmens tinkama forma nebuvo priimtas sprendimas paskirti.

Be to, nepažeisdamas lygybės principo teisės aktų leidėjas galėjo remtis įdarbinimo diena, kurią nustatė Paskyrimų tarnyba ir kuri yra objektyvus veiksnys ir nepriklauso nuo teisės aktų leidėjo valios, kaip kriterijumi, kuriuo remiantis taikomos senųjų Pareigūnų tarnybos nuostatų taisyklės dėl priskyrimo prie lygio ar Pareigūnų tarnybos nuostatų reforma įdiegtos naujos taisyklės, nelygu atvejis. Ta pati išvada darytina remiantis Pareigūnų tarnybos nuostatų 5 straipsnio 5 dalimi, kuri yra lygybės principo išraiška.

(žr. 63, 64, 67, 127 ir 128 punktus)

Nuoroda:

Teisingumo Teismo praktika: 1981 m. gruodžio 17 d. Sprendimo Bellardi-Ricci ir kt. prieš Komisiją, 178/80, 19 punktas; 1982 m. spalio 6 d. Nutarties Williams prieš Audito Rūmus, 9/81, 21 punktas; 2010 m. kovo 4 d. Sprendimo Angé Serrano ir kt. prieš Parlamentą, C-496/08 P, 84 punktas.

Pirmosios instancijos teismo praktika: 2003 m. lapkričio 5 d. Sprendimo Cougnon prieš Teisingumo Teismą, T-240/01, 70 punktas; 2006 m. lapkričio 29 d. Sprendimo Campoli prieš Komisiją, T-135/05, 105 punktas; 2007 m. liepos 11 d. sprendimų Konidaris prieš Komisiją, T-93/03, 110 punktas ir Centeno Mediavilla ir kt. prieš Komisiją, T-58/05, 51, 53, 61, 81, 86, 113 ir 124 punktai.

Tarnautojų teismo praktika: 2007 m. birželio 19 d. Sprendimo Davis ir kt. prieš Tarybą, F-54/06, 81 punktas.

2. Kaip matyti iš Pareigūnų tarnybos nuostatų 3 straipsnio, pareigūno paskyrimo pagrindas yra vienašalis Paskyrimų tarnybos aktas, ir tik priėmus tokį sprendimą konkurso laimėtojas gali reikalauti suteikti pareigūno statusą, todėl taikyti Pareigūnų tarnybos nuostatų normas.

Todėl kadangi į tinkamų kandidatų sąrašą įrašyti konkurso laimėtojai dėl šio fakto neįgyja jokios teisės būti paskirti, o tik turi tokią galimybę, jų teisė būti priskirtiems prie nustatyto lygio a fortiori negali būti laikoma įgyta tol, kol dėl jų tinkama forma nebuvo priimtas sprendimas paskirti.

(žr. 65 ir 66 punktus)

Nuoroda:

Pirmosios instancijos teismo praktika: minėto Sprendimo Centeno Mediavilla ir kt. prieš Komisiją 53–55 punktai.

Tarnautojų teismo praktika: 2010 m. liepos 8 d. Sprendimo Lesniak prieš Komisiją, F-67/06, 106 punktas; 2010 m. spalio 28 d. Sprendimo Sørensen prieš Komisiją, F-85/05, 92 punktas.

3. Iš principo, pagal kurį ginčijamo akto teisėtumas vertinamas atsižvelgiant į jį priimant buvusias faktines ir teisines aplinkybes, matyti, kad konkursų laimėtojų, kurie įrašyti į rezervo sąrašą ir įdarbinti įsigaliojus Reglamentui Nr. 723/2004, iš dalies keičiančiam Pareigūnų tarnybos nuostatus ir Kitų tarnautojų įdarbinimo sąlygas, priskyrimas prie lygio galėjo būti teisėtai nustatytas tik taikant tą dieną galiojusius kriterijus. Šie nauji kriterijai pereinamajam laikotarpiui nuo 2004 m. gegužės 1 d. iki 2006 m. balandžio 30 d. buvo nustatyti Pareigūnų tarnybos nuostatų XIII priedo 12 straipsnio 3 dalyje.

Šiuo klausimu pareigūnas negali remtis tuo, kad prieš Pareigūnų tarnybos nuostatų reformą galioję lygiai ir toliau liko galioti per pereinamąjį laikotarpį, tik naujai pavadinti Pareigūnų tarnybos nuostatų XIII priedo 2 straipsnio 1dalyje. Iš tiesų šia nuostata, aiškinama atsižvelgiant į Kitų tarnautojų įdarbinimo sąlygų 2 straipsnio 1 dalį, buvo siekiama tik pervadinti tam pačiam laikotarpiui asmenų, kurie 2004 m. balandžio 30 d. turėjo pareigūno arba laikinojo tarnautojo statusą ir kurie jį išsaugojo po šios dienos, turimus lygius, bet nebuvo siekiama palikti galioti senų lygių tik juos iš naujo pervadinus tam, kad tuo galėtų pasinaudoti tie, kurių situacija nebuvo tokia.

(žr. 70 ir 71 punktus)

4. Konkurso laimėtojas, įdarbintas po 2004 m. gegužės 1 d., t. y. po Reglamento Nr. 723/2004, iš dalies keičiančio Pareigūnų tarnybos nuostatus ir Kitų tarnautojų įdarbinimo sąlygas, įsigaliojimo datos, negali tarti esąs diskriminuojamas, palyginti su panašių į jo laimėtąjį konkursų laimėtojais, kurie buvo įdarbinti iki šios datos, nes negali būti laikoma, kad pastarųjų teisinė situacija yra tokia pati kaip jo.

Šiuo klausimu tai, kad pažeisdama nediskriminavimo principą institucija galėjo sulėtinti konkurso eigą tam, kad pirmiausia įdarbintų kitų konkursų laimėtojus ankstesnę dieną, neturi įtakos sprendimo įdarbinti suinteresuotąjį asmenį teisėtumui. Net darant prielaidą, kad tam tikriems konkursams ir įdarbinimams galėjo būti suteikta pirmenybė, vienodo požiūrio į pareigūnus principo laikymasis turi būti derinamas su teisėtumo principo, pagal kurį niekas savo naudai negali remtis neteisėtu veiksmu, atliktu kito asmens naudai, laikymusi.

(žr. 72 ir 73 punktus)

Nuoroda:

Pirmosios instancijos teismo praktika: minėto Sprendimo Centeno Mediavilla ir kt. prieš Komisiją 154 ir 155 punktai.

5. Iš Pareigūnų tarnybos nuostatų XIII priedo 1 straipsnio 2 dalies ir to paties priedo 12 straipsnio 3 dalies matyti, kad pastarojoje nuostatoje vartojama sąvoka „įdarbintas“ turi tikslią reikšmę ir turi būti suprantama kaip pareigūnų, priimtų į tarnybą nuo 2004 m. gegužės 1 d. iki 2006 m. balandžio 30 d., paskyrimas į pareigas, kurias buvo galima eiti po to, kai jie iki 2006 m. gegužės 1 d. buvo įtraukti į tinkamų kandidatų sąrašą, kurį patvirtinus buvo baigtas pagal ankstesnių Pareigūnų tarnybos nuostatų tvarką paskelbtas konkursas.

Darytina išvada, kad siekiant priskirti naują pareigūną prie lygio Pareigūnų tarnybos nuostatų XIII priedo 12 straipsnio 3 dalyje neatsižvelgiama į tai, jog suinteresuotasis asmuo prieš tai dirbo laikinuoju arba pagalbiniu tarnautoju. Šiuo klausimu, išskyrus esant specialiai nuostatai dėl konkretaus Pareigūnų tarnybos nuostatuose įtvirtinto klausimo, laikinieji arba pagalbiniai tarnautojai, viešų konkursų laimėtojai, neįgyja teisės į specialų vertinimą, todėl turi būti prilyginami išoriniams kandidatams, laimėjusiems tokius konkursus.

Todėl diskriminavimu negalima pripažinti to, kad taikant Pareigūnų tarnybos nuostatų XIII priedo 12 straipsnio 3 dalį pareigūnas buvo priskirtas prie žemesnio lygio, nors jis buvo paskirtas į tą pačią pareigybę, kurią užėmė iki 2004 m. gegužės 1 d. kaip pareigūno statuso neturintis darbuotojas, ir eina tas pačias ar net aukštesnes pareigas nei anksčiau.

(žr. 75, 76, 78 ir 80 punktus)

6. Dėl aplinkybės, kad teisės aktų leidėjas, priėmęs Pareigūnų tarnybos nuostatų XIII priedo 5 straipsnio 4 dalį, užtikrino, kad konkursą, kurių tikslas ar pasekmė yra galimybė gauti aukštesnę kategoriją, laimėtojai išimties tvarka galėtų būti įdarbinti pareigūnais bandomajam laikotarpiui paskiriant į tokį lygį, kokį turėjo galiojant ankstesnei kategorijai, šie tarnautojai nebus nepagrįstai ar aiškiai netinkamai išskirti suteikiant jiems naudos, palyginti su laikinaisiais tarnautojais, kurie po viešojo konkurso įdarbinti pareigūnais į tą kategoriją, kurioje jau dirbo. Iš tiesų pastarųjų tarnautojų padėtis nėra tokia pati kaip konkursų, kurių tikslas ar pasekmė yra galimybė gauti aukštesnę kategoriją ir dėl to iš esmės pagreitinama karjera, laimėtojų.

Be to, minėto 5 straipsnio 4 dalį aiškinant plačiai ir neatsižvelgiant į pagalbinio tarnautojo darbo laikotarpį nuo laikinojo tarnautojo sutarties iki paskyrimo pareigūnų bandomajam laikotarpiui, būtų pažeistas vienodas požiūris į to paties konkurso laimėtojus, kurių faktinė ir teisinė padėtis yra tokia pati ir kurie turi būti vertinami vienodai, ypač priskyrimo prie lygio srityje, vis dėlto nepažeidžiant Sąjungos teisės aktų leidėjo laisvės bet kada daryti Pareigūnų tarnybos nuostatų pakeitimus, kurie, jo nuomone, atitinka tarnybos interesus.

(žr. 85 punktą)

Nuoroda:

Tarnautojų teismo praktika: minėto Sprendimo Lesniak prieš Komisiją 60 ir 61 punktai ir juose nurodyta teismų praktika; minėto Sprendimo Sørensen prieš Komisiją 53 ir 54 punktai.

7. Pareigūnas, siekdamas užginčyti naujos teisės normos teisėtumą, negali remtis teisėtų lūkesčių apsaugos principu, ypač srityje, kur teisės aktų leidėjas turi didelę diskreciją vertinti. Be to, šio principo pažeidimu negalima remtis tuo atveju, kai administracija nesuteikė tikslių garantijų, kurios turi atitikti taikytinas normas.

Buvęs pagalbinis tarnautojas, paskirtas pareigūnų bandomajam laikotarpiui po 2004 m. gegužės 1 d., t. y. po Reglamento Nr. 723/2004, iš dalies keičiančio Pareigūnų tarnybos nuostatus ir Kitų tarnautojų įdarbinimo sąlygas, įsigaliojimo datos, po to kai dalyvavo prieš šią datą paskelbtame konkurse, nesant nieko paminėta apie Pareigūnų tarnybos nuostatų reformą pranešime apie konkursą, negali remtis institucijos garantijomis, kurios galėjo jam suketi teisėtų lūkesčių, kad bus palikti galioti seni Pareigūnų tarnybos nuostatų kriterijai pareigūnams priskirti prie lygio. Iš tiesų teisėtam lūkesčiui atsirasti reikia aiškaus pažado, o tylos nepakanka.

(žr. 133, 134, 136 ir 137 punktus)

Nuoroda:

Teisingumo Teismo praktika: 2008 m. gruodžio 22 d. Sprendimo Centeno Mediavilla ir kt. prieš Komisiją, C-443/07 P, 91 punktas.

Pirmosios instancijos teismo praktika: 2002 m. liepos 11 d. Sprendimo Wasmeier prieš Komisiją, T-381/00, 106 punktas; 2005 m. gegužės 4 d. Sprendimo Castets prieš Komisiją, T-398/03, 34 punktas; 2006 m. vasario 23 d. Sprendimo Cementbouw Handel & Industrie prieš Komisiją, T-282/02, 77 punktas; minėto Sprendimo Centeno Mediavilla ir kt. prieš Komisiją 95 punktas; 2009 m. vasario 4 d. Sprendimo Omya prieš Komisiją, T-145/06, 117 punktas.